Eagrán sealadach
GABREITHIÚNAS NA CÚIRTE (an Tríú Dlísheomra)
9 Samhain 2023 (*)
(Tarchur chun réamhrialú – Margadh do sheirbhísí faisnéise deisithe agus cothabhála mótarfheithiclí – Rialachán (AE) 2018/858 – Ceadú agus faireachas margaidh ar sheirbhísí faisnéise deisiúcháin agus cothabhála le haghaidh mótarfheithiclí agus a leantóirí, agus ar chórais, comhpháirteanna agus aonaid theicniúla ar leithligh atá beartaithe le haghaidh feithiclí den sórt sin – Airteagal 61(1) agus (2) – Iarscríbhinn X, mír 6.1 – Oibreoirí neamhspleácha – Faisnéis ‘nrochtana go héasca i dtacair sonraí meaisín-inléite agus inléite go leictreonach’ – Rialachán (AE) 2016/679 – Airteagal 6(1)(c) – Próiseáil sonraí pearsanta – Oibleagáid dhlíthiúil ar mhonaróirí gluaisteán uimhreacha aitheantais feithiclí (VIN) a chur ar fáil d’oibreoirí neamhspleácha)
I gCás C-319/22,
IARRAIDH ar réamhrialú faoi Airteagal 267 CFAE ó Landgericht Köln (an Chúirt Réigiúnach, Köln, an Ghearmáin), trí bhreith an 4 Bealtaine 2022, a fuarthas ag an gCúirt an 11 Bealtaine 2022, sna himeachtaí
Gesamtverband Autoteile-Handel eV
v
Scania CV AB,
tugann AN CHÚIRT (an Tríú Dlísheomra),
agus í comhdhéanta mar seo a leanas: K. Jürimäe, Uachtarán Dlísheomra, N. Piçarra (Rapóirtéir), M. Safjan, N. Jääskinen agus M. Gavalec, Breithiúna,
Abhcóide Ginearálta: M. Campos Sánchez-Bordona,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Gesamtverband Autoteile-Handel eV, ag E. Macher, M. Sacré agus P. Schmitz, Rechtsanwälte,
–        Scania CV AB, ag F. Hübener, B. Lutz agus D. Wendel, Rechtsanwälte,
–        an Coimisiún Eorpach, ag A. Bouchagiar, M. Huttunen agus M. Noll-Ehlers, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 4 Bealtaine 2023,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú Airteagal 61(1) agus (2) de Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE (IO 2018 L 151, lch. 1), agus Airteagal 6(1)(c) de Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (an Rialachán Ginearálta maidir le Cosaint Sonraí) (IO 2016 L 119, lch. 1; ‘RGCS’).
2        Rinneadh an iarraidh in imeachtaí idir Gesamtverband Autoteile-Handel eV (‘Gesamtverband’), comhlachas trádála Gearmánach a dhéanann ionadaíocht ar mhórdhíoltóirí páirteanna mótarfheithiclí, agus Scania CV AB (‘Scania’), monaróir feithicle Sualannach, maidir le soláthar faisnéise diagnóisí ar bord (DAB) feithicle agus faisnéis faoi dheisiú agus faoi chothabháil feithiclí ag Scania.
An dlí lena mbaineann
Rialachán 2018/858
3        Dearbhaítear in aithrisí 50, 52 agus 62 de Rialachán 2018/858:
‘(50)      Tá gá le rochtain neamhshrianta ar fhaisnéis faoi dheisiú agus faoi chothabháil feithiclí, trí fhormáid chaighdeánaithe is féidir a úsáid chun faisnéis theicniúil a aisghabháil, agus tá gá le hiomaíocht éifeachtach sa mhargadh i gcás na seirbhísí a chuireann an fhaisnéis sin ar fáil, chun feidhmiú an mhargaidh inmheánaigh a fheabhsú, go háirithe maidir le saorghluaiseacht earraí, saoirse bhunaíochta agus saoirse chun seirbhísí a sholáthar. […]
[…]
(52)      D’fhonn a áirithiú go mbeidh iomaíocht éifeachtach ar an margadh i measc seirbhísí faisnéise faoi dheisiú agus faoi chothabháil feithiclí, agus d’fhonn a shoiléiriú go gcumhdaítear san fhaisnéis sin faisnéis nach mór a sholáthar d’oibreoirí neamhspleácha seachas deisitheoirí, ionas go n-áiritheofar gur féidir leis an margadh neamhspleách iomlán i ndáil le deisiú agus le cothabháil feithiclí dul san iomaíocht le déileálaithe údaraithe [...] ní mór mionsonraí na faisnéise a bheidh le soláthar a leagan amach chun críocha rochtain ar fhaisnéis faoi dheisiú agus faoi chothabháil feithiclí.
[…]
(62)      Nuair is gá sonraí pearsanta a phróiseáil mar thoradh ar na bearta dá bhforáiltear sa Rialachán seo, ba cheart iad a phróiseáil i gcomhréir le [RGCS] [...]’
4        Seo a leanas foclaíocht phointí 40, 45, 48 agus 49 d’Airteagal 3 de Rialachán 2018/858:
‘Chun críocha an Rialacháin seo agus chun críocha na ngníomhartha rialála a liostaítear in Iarscríbhinn II, ach amháin má fhoráiltear a mhalairt iontu, tá feidhm ag na sainmhínithe a leanas:
[…]
40.      ciallaíonn “monaróir” duine nádúrtha nó dlítheanach atá freagrach as gach gné de chineálcheadú feithicle, córais, comhpháirte nó aonaid theicniúil ar leithligh, nó as an gceadú feithicle aonair, nó as an bpróiseas údaraithe le haghaidh páirteanna agus trealaimh, as comhréireacht táirgeachta a áirithiú agus as cúrsaí faireachais margaidh i dtaobh na feithicle, an chórais, na comhpháirte, an aonaid theicniúil ar leithligh, na páirte nó an trealaimh sin atá táirgthe, is cuma cé acu atá nó nach bhfuil an duine sin rannpháirteach go díreach i ngach céim de dhearadh agus de thógáil na feithicle, an chórais, na comhpháirte nó an aonaid theicniúil ar leithligh lena mbaineann;
[…]
45.      ciallaíonn “oibreoir neamhspleách” duine nádúrtha nó dlítheanach, seachas déileálaí údaraithe nó deisitheoir údaraithe, atá páirteach go díreach nó go hindíreach i ndeisiú agus i gcothabháil feithiclí, agus áirítear leis deisitheoirí, monaróirí nó dáileoirí trealaimh deisiúcháin, uirlisí nó páirteanna spártha, mar aon le foilsitheoirí faisnéise teicniúla, clubanna gluaisteán, oibreoirí cabhrach ar thaobh an bhóthair, oibreoirí a thairgeann seirbhísí cigireachta agus tástála, oibreoirí a thairgeann oiliúint do shuiteálaithe, do mhonaróirí agus do dheisitheoirí trealaimh le haghaidh feithiclí breosla ailtéarnaigh; ina theannta sin, ciallaíonn sé deisitheoirí, déileálaithe agus dáileoirí údaraithe atá rannpháirteach i gcóras dáiliúcháin monaróra feithicle áirithe sa mhéid go bhfuil siad ag soláthar seirbhísí deisithe agus cothabhála le haghaidh feithiclí nach bhfuil siad rannpháirteach i gcóras dáiliúcháin mhonaróir na feithicle ina dtaobh;
[…]
48.      ciallaíonn “faisnéis faoi dheisiú agus faoi chothabháil feithiclí” an fhaisnéis ar fad, lena n-áirítear gach leasú agus forlíonadh ina dhiaidh sin a ghabhann leis, is gá chun feithicil a dhiagnóisiú agus a sheirbhísiú agus cigireacht a dhéanamh uirthi, í a ullmhú le haghaidh tástáil ródacmhainneachta, feithicil a dheisiú, a athchlárú nó a atúsú, nó an fhaisnéis is gá chun ciantacaíocht dhiagnóiseach a thabhairt i leith feithicle nó chun páirteanna agus trealamh a fheistiú ar fheithicil, ar faisnéis í a sholáthraíonn an monaróir dá chomhpháirtithe údaraithe, dá dhéileálaithe údaraithe agus dá dheisitheoirí údaraithe nó a úsáideann an monaróir chun críocha deisithe agus cothabhála;
49.      ciallaíonn “faisnéis dhiagnóiseach ar bord (DAB) feithicle” an fhaisnéis a ghintear le córas atá ar bord feithicle nó atá ceangailte d’inneall, agus atá in ann mífheidhm a bhrath agus, nuair is féidir sin, atá in ann an mhífheidhm a fhógairt le córas foláirimh, atá in ann an réimse a shainaithint inar dealraitheach an mhífheidhm a bheith trí bhíthin faisnéis a stóráiltear i gcuimhne ríomhaire, agus atá in ann an fhaisnéis sin a chur in iúl go seachtrach’.
5        Foráiltear mar seo a leanas in Airteagal 61 den Rialachán sin, dar teideal ‘Oibleagáidí atá ar mhonaróirí faisnéis DAB feithicle agus faisnéis faoi dheisiú agus faoi chothabháil feithiclí a sholáthar’:
‘1.      Déanfaidh monaróirí rochtain neamhshrianta chaighdeánaithe, neamh-idirdhealaitheach ar fhaisnéis DAB feithicle, ar threalamh diagnóiseach agus ar threalamh eile, ar uirlisí, lena n-áirítear tagairtí iomlána na mbogearraí is infheidhme agus a bhfuil ar fáil d’íoslódálacha na mbogearraí sin agus ar fhaisnéis faoi dheisiú agus faoi chothabháil feithiclí a thabhairt d’oibreoirí neamhspleácha. Cuirfear an fhaisnéis i láthair ar bhealach so-inrochtana i bhfoirm tacair sonraí a bheidh inléite ag meaisín agus a bheidh inphróiseáilte go leictreonach. […]
[…]
2.      Go dtí go mbeidh caighdeán ábhartha glactha ag an gCoimisiún [Eorpach] trí chuid oibre an Choiste Eorpaigh um Chaighdeánú (CEN) nó trí chomhlacht caighdeánaithe inchomparáide leis, cuirfear faisnéis DAB feithicle agus faisnéis faoi dheisiú agus faoi chothabháil feithiclí i láthair ar shlí shorochtana is féidir le hoibreoirí neamhspleácha a phróiseáil le hiarracht réasúnta.
Cuirfear faisnéis DAB feithicle agus faisnéis faoi dheisiú agus faoi chothabháil feithiclí ar fáil ar shuíomhanna gréasáin na monaróirí, i bhformáid chaighdeánaithe, nó, mura bhfuil sin indéanta i ngeall ar chineál na faisnéise, i bhformáid iomchuí eile. I gcás oibreoirí neamhspleácha seachas deisitheoirí, tabharfar an fhaisnéis, freisin, i bhformáid a bheidh inléite ag meaisín, formáid a fhéadfar a phróiseáil go leictreonach le huirlisí agus le bogearraí teicneolaíochta faisnéise atá ar fáil go coitianta agus lenar ligfear d’oibreoirí neamhspleácha an cúram a bhaineann lena gcuid gnó i slabhra soláthair an mhargaidh iardhíola a chur i gcrích.
[…]
4.      Sonraí na gceanglas teicniúil le haghaidh rochtain ar fhaisnéis DAB feithicle agus ar fhaisnéis faoi dheisiú agus faoi chothabháil feithiclí, go háirithe sonraíochtaí teicniúla i dtaobh na caoi a bhfuil faisnéis DAB feith[i]cle agus faisnéis faoi dheisiú agus faoi chothabháil feithiclí le soláthar, tá siad leagtha síos in Iarscríbhinn X.
[…]’
6        Faoi phointe 2.5.1 d’Iarscríbhinn X a ghabhann leis an Rialachán sin, dar teideal ‘Rochtain ar fhaisnéis DAB feithicle agus ar fhaisnéis faoi dheisiú agus faoi chothabháil feithiclí’, áirítear san fhaisnéis sin ‘sainaitheantas aonchiallach don fheithicil, an chórais, na comhpháirte nó an aonaid theicniúil ar leithligh as a bhfuil an monaróir freagrach’.
7        Mar a leagtar amach sa tríú agus ceathrú mír de phointe 6.1 den Iarscríbhinn sin:
‘Maidir le faisnéis faoi pháirteanna uile na feithicle, arna sainaithint ag an [uimhir aitheantais feithicle (VIN)] agus ag aon chritéir bhreise amhail rothfhad, aschur an innill, leibhéal cóirithe nó roghanna, atá feistithe inti ag monaróir na feithicle agus is féidir a athsholáthar le páirteanna spártha a thairgeann monaróir na feithicle dá dheisitheoirí nó dá dhéileálaithe nó do thríú páirtithe údaraithe trí bhíthin tagairt d’uimhir páirteanna buntrealaimh, cuirfear an fhaisnéis sin ar fáil i bhfoirm tacair sonraí atá inléite ag meaisín agus ar féidir a phróiseáil go leictreonach, i mbunachar sonraí atá sorochtana d’oibreoirí neamhspleácha.
Beidh sa bhunachar sonraí sin an VIN, uimhreacha páirteanna buntrealaimh, ainmniú buntrealaimh na bpáirteanna, sonraí bailíochta (na dátaí “bailí ó” agus “bailí go”) sonraí feistithe agus más infheidhme, saintréithe struchtúraithe.’
Rialachán (AE) Uimh. 19/2011
8        Foráladh mar seo a leanas in Airteagal 2(2) de Rialachán (AE) Uimh. 19/2011 ón gCoimisiún an 11 Eanáir 2011 maidir le ceanglais um chineál-cheadú plátaí reachtúla monaróirí agus maidir le huimhir aitheantais feithiclí agus a leantóirí agus lena gcuirtear i bhfeidhm Rialachán (CE) Uimh. 661/2009 ó Pharlaimint na hEorpa agus ón gComhairle maidir leis na ceanglais i gcomhair cineál-cheadaithe le haghaidh sábháilteachta ginearálta mótarfheithiclí, a leantóirí agus a gcóras, a gcomhpháirteanna agus a n-aonad teicniúil ar leithligh atá beartaithe dóibh (IO 2011 L 8, lch. 1), arna aisghairm le héifeacht ón 5 Iúil 2022, ach a fhanann infheidhme ratione temporis i leith na díospóide sna príomhimeachtaí:
‘Chun críocha an Rialacháin seo:
[…]
(2)      ciallaíonn “uimhir aitheantais feithiclí” (VIN) an cód alfa-uimhriúil a shannann an monaróir ar fheithicil d’fhonn aitheantas cuí gach feithicle a áirithiú’.
[Aistriúchán neamhoifigiúil]
9        Bhí Páirt B, pointe 1.2 in Iarscríbhinn I a ghabh le Rialachán Uimh. 19/2011, dar teideal ‘Ceanglais theicniúla’, agus foráladh leis sin, ‘beidh VIN uathúil agus sannta go haonchiallach ar fheithicil shonrach’.
[Aistriúchán neamhoifigiúil]
RGCS
10      Foráiltear mar seo a leanas in Airteagal 2(1) de RGCS, dar teideal ‘Raon feidhme ábhartha’:
‘Tá feidhm ag an Rialachán seo maidir le sonraí pearsanta a phróiseáil go hiomlán nó go páirteach trí mhodhanna uathoibrithe, agus maidir le sonraí pearsanta, ar cuid de chóras comhdúcháin iad nó atá beartaithe a bheith ina gcuid de chóras comhdúcháin, a phróiseáil trí mhodhanna eile seachas modhanna uathoibrithe.’
11      Seo a leanas foclaíocht Airteagal 4 den Rialachán sin:
‘Chun críocha an Rialacháin seo, tá feidhm ag na sainmhínithe seo a leanas:
(1)      ciallaíonn “sonraí pearsanta” aon fhaisnéis a bhaineann le duine nádúrtha saineathanta nó in-sainaitheanta [...]; is é is duine nádúrtha in-sainaitheanta ann duine is féidir a shainaithint, go díreach nó go hindíreach, go háirithe trí thagairt a dhéanamh d'aitheantóir amhail ainm, uimhir aitheantais, sonraí suímh, aitheantóir ar líne nó ceann amháin nó níos mó de thosca a bhaineann go sonrach le céannacht fhisiceach, fhiseolaíoch, ghéiniteach, mheabhrach, eacnamaíoch, chultúrtha nó shóisialta an duine nádúrtha sin;
(2)      ciallaíonn “próiseáil” aon oibríocht nó aon sraith d’oibríochtaí a dhéantar ar shonraí pearsanta nó ar shraitheanna de shonraí pearsanta, trí mhodhanna uathoibrithe nó trí mhodhanna eile, amhail bailiú, taifeadadh, eagrú, struchtúrú, stóráil, oiriúnú nó athrú, aisghabháil, ceadú, úsáid, nochtadh trí tharchur, trí scaipeadh nó trí chur ar fáil ar bhealach eile, ailíniú nó comhcheangal, srianadh, léirscriosadh nó díothú;
[…]
(7)      ciallaíonn “rialaitheoir” an duine nádúrtha nó dlítheanach, an t-údarás poiblí, an ghníomhaireacht nó an comhlacht eile a chinneann, ina aonar nó i gcomhpháirt, críocha agus modhanna na próiseála; [...]
[…]’
12      Foráiltear mar seo a leanas in Airteagal 6 den Rialachán sin, dar teideal ‘Dleathacht na próiseála’:
‘1.      Ní bheidh an phróiseáil dleathach ach amháin má tá feidhm, agus a mhéid atá feidhm, le ceann díobh seo a leanas ar a laghad:
[…]
(c)      is gá an phróiseáil a dhéanamh chun oibleagáid dhlíthiúil a bhfuil an rialaitheoir faoina réir a chomhlíonadh;
[…]
3.      Déanfar an bunús don phróiseáil dá dtagraítear i bpointe (c) agus i bpointe (e) de mhír 1 a leagan síos leis méid seo a leanas:
(a)      dlí an Aontais; nó
(b)      dlí Ballstáit a bhfuil an rialaitheoir faoina réir.
Cinnfear críoch na próiseála sa bhunús dlí sin [...] Comhlíonfaidh dlí an Aontais nó dlí Ballstáit cuspóir a bhaineann le leas an phobail agus beidh sé i gcomhréir leis an aidhm dhleathach atá á saothrú.
[…]’
Treoir 1999/37/CE
13      Dearbhaítear i bpointe II.5 d’Iarscríbhinn I a ghabhann le Treoir 1999/37/CE ón gComhairle an 29 Aibreán 1999 maidir le doiciméid chlárúcháin le haghaidh feithiclí (IO 1999 L 138, lch. 57), arna leasú le Treoir 2003/127/CE ón gCoimisiún an 23 Nollaig 2003 (IO 2004 L 10, lch. 29), nach mór VIN, ainm agus seoladh sealbhóra teastais clárúcháin feithicle, agus cóid chomhchuibhithe an Chomhphobail E agus C roimhe sin a bheith i dteastas clárúcháin feithicle.
14      I gcomhréir le pointe II.5 agus pointe II.6 den Iarscríbhinn sin, féadfar duine nádúrtha a ainmniú sa teastas sin mar úinéir na feithicle (cóid C.2 agus C.4) nó mar dhuine ar féidir leo an fheithicil a úsáid mar gheall ar cheart dlíthiúil seachas úinéireacht (cód C.3).
Treoir (AE) 2019/1024
15      Dearbhaítear in aithris 35 de Threoir (AE) 2019/1024 ó Pharlaimint na hEorpa agus ón gComhairle an 20 Meitheamh 2019 maidir le sonraí oscailte, agus maidir le faisnéis ón earnáil phoiblí a athúsáid (IO 2019 L 172, lch. 56):
‘Ba cheart a mheas go bhfuil doiciméad i bhformáid mheaisín-inléite má tá sé i bhformáid chomhaid atá struchtúrtha sa dóigh gur féidir le feidhmeanna bogearraí sonraí ar leith a shainaithint, a aithint agus a bhaint as gan dua. […]’
An díospóid sna príomhimeachtaí agus na ceisteanna a tharchuirtear le haghaidh réamhrialú
16      Deonaíonn Scania, arb ionann é agus ceann de na monaróirí is mó d’fheithiclí earraí troma san Eoraip agus ‘monaróir’, de réir bhrí phointe 40 d’Airteagal 3 de Rialachán 2018/858, rochtain láimhe d’oibreoirí neamhspleácha ar fhaisnéis maidir le feithiclí, faoi dheisiú agus faoi chothabháil na bhfeithiclí sin agus maidir leis an gcóras DAB trí shuíomh gréasáin. Ceadaítear leis an suíomh gréasáin sin cuardaigh a dhéanamh ar bhonn faisnéis ghinearálta feithicle, amhail an cineál, an t-inneall nó an bhliain monaraithe, nó ar fheithicil ar leith, tríd an seacht bhfigiúir deireanacha de VIN na feithicle sin a chur isteach. Ní féidir ach priontáil a dhéanamh ar thorthaí na gcuardach sin, nó iad a shábháil ar an ríomhaire mar chomhad PDF, lena n-eisiatar úsáid uathoibrithe sonraí. Ní féidir sábháil a dhéanamh ar thorthaí cuardaigh a bhaineann le faisnéis maidir le páirteanna spártha i bhfoirm chomhad XML.
17      Is léir ón ordú tarchuir nach gcuireann Scania VINanna ar fáil d’oibreoirí neamhspleácha. Ní ach rochtain ag deisitheoirí ar na sonraí sin, de bhun na ndoiciméad clárúcháin nó an comhartha ar fhráma na feithicle arna cur de chúram orthu ag an gcustaiméir le haghaidh chothabháil nó dheisiú na feithicle.
18      Cruthaíonn Gesamtverband, in éineacht lena gcomhaltaí, 80 % den láimhdeachas i dtrádáil neamhspleách páirteanna mótarfheithiclí sa Ghearmáin. Agus é ag meas nach n-éiríonn leis an rochtain ar fhaisnéis arna deonú ag Scania na ceanglais arna bhforchur air le hAirteagal 61(1) agus (2) de Rialachán 2018/858 a chomhlíonadh, d’iarr sé ar Landgericht Köln (an Chúirt Réigiúnach, Köln, an Ghearmáin), an chúirt a rinne an tarchur, a ordú do Scania rochtain ar fhaisnéis faoi dheisiú agus faoi chothabháil feithiclí, de réir bhrí phointe 48 d’Airteagal 3 den Rialachán sin, a dheonú d’oibreoirí neamhspleácha nach deisitheoirí iad, dá dtagraítear i bpointe 45 d’Airteagal 3 den Rialachán sin, trí chomhéadan bunachair sonraí, lena gceadaítear iarratais uathoibrithe a dhéanamh agus na torthaí a íoslódáil i bhfoirm tacair sonraí atá beartaithe le haghaidh úsáid leictreonach.
19      Measann an chúirt a rinne an tarchur go mbraitheann toradh na díospóide os a comhair ar an léiriú ar Airteagal 61(1) agus (2) de Rialachán 2018/858. Fiafraíonn sí, sa chéad áit, cé acu an gcumhdaítear leis an oibleagáid an fhaisnéis a chur i láthair ‘ar bhealach so-inrochtana i bhfoirm tacair sonraí a bheidh inléite ag meaisín agus a bheidh inphróiseáilte go leictreonach’ an fhaisnéis faoi dheisiú agus faoi chothabháil feithiclí ar fad, de réir bhrí phointe 48 d’Airteagal 3 den Rialachán sin, nó an fhaisnéis a bhaineann le páirteanna spártha amháin, dá dtagraítear sa tríú fomhír de phointe 6.1 d’Iarscríbhinn X a ghabhann leis an Rialachán sin, dá dtagraíonn Airteagal 61(4) den Rialachán sin
20      Sa dara háit, tugann an chúirt a rinne an tarchur faoi deara, cé nach gceanglaítear go sainráite le hAirteagal 61(1) agus (2) de Rialachán 2018/858 ar an monaróir feithicle comhéadan bunachair sonraí a bhunú, go gceanglaítear leo mar sin féin go gcuirfear an fhaisnéis i láthair ar bhealach ‘so-inrochtana’. Dar leis an gcúirt sin, ní chomhlíonann breathnú láimhe ar an bhfaisnéis sin, a mheasann sí a bheith ina mhodh rochtana a ghlacann an-chuid ama, an ceanglas sin.
21      Sa tríú háit, fiafraíonn an chúirt a rinne an tarchur cé acu an gcaithfear Airteagal 61(1) agus (2) de Rialachán 2018/585 a léiriú sa chaoi go gceadaítear do mhonaróir feithicle rochtain a theorannú, maidir le faisnéis faoi dheisiú agus faoi chothabháil feithiclí, do chuardaigh dírithe trí VIN, gan, áfach, liosta suas chun dáta a sholáthar d’oibreoirí neamhspleácha de VINanna a fheithiclí.
22      Sa cheathrú háit, tugann an chúirt a rinne an tarchur faoi deara nach gciallaíonn Airteagal 61(1) de Rialachán 2018/858, a mhéid a cheanglaítear leis go dtugtar an fhaisnéis a leagtar amach leis d’oibreoirí neamhspleácha i bhfoirm ‘tacair sonraí a bheidh inléite ag meaisín agus a bheidh inphróiseáilte go leictreonach’, gur féidir an fhormáid chomhaid a phróiseáil go leictreonach go díreach, gan céim idirmheánach amhail tiontú i bhformáid chomhaid eile. Tá amhras uirthi, áfach, cé acu an féidir táblaí agus téacs chomhad PDF a mheas mar aithris 35 de Threoir 2019/1024 a chomhlíonadh, ina ndearbhaítear, chun gur féidir doiciméad a mheas mar bheith i bhformáid mheaisín-inléite, nach mór dó bheith i bhformáid chomhaid atá struchtúrtha sa dóigh gur féidir le feidhmeanna bogearraí sonraí ar leith a shainaithint, a aithint agus a bhaint as gan dua.
23      Sa chúigiú háit, fiafraíonn an chúirt a rinne an tarchur, cé go measann sí, mar riail ghinearálta, nach ionann VIN agus sonraí pearsanta, cé acu an gcaithfear Airteagal 61 de Rialachán 2018/858 a léiriú mar oibleagáid dhlíthiúil a fhorchur ar mhonaróirí feithicle chun sonraí a phróiseáil, de réir bhrí Airteagal 6(1)(c) de RGCS.
24      Sna himthosca sin, chinn Landgericht Köln (an Chúirt Réigiúnach, Köln) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘1)
An gcumhdaítear leis an gceanglas sa dara habairt d’Airteagal 61(1) de [Rialachán 2018/858] [...] an fhaisnéis ar fad faoi dheisiú agus faoi chothabháil de réir bhrí phointe 48 d’Airteagal 3 den Rialachán sin, nó an gcuirtear teorainn ar an gceanglas ag “faisnéis faoi pháirteanna spártha” [...] de bhun phointe 6.1 d’Iarscríbhinn X a ghabhann leis an Rialachán sin?
2)
Ar cheart an dara habairt d’Airteagal 61(1) [agus (2), an dara fomhír, de Rialachán 2018/858] a léiriú sa chaoi gurb é is brí léi ná go gcomhlíonann an monaróir feithicle a oibleagáidí maidir leis an méid sin
a) trí rochtain ar an bhfaisnéis a chur ar fáil leis an idirlíon trí mheán iarratais meaisín rialaithe trí comhéadan bunachair sonraí, lena gcuirtear an fhéidearthacht na torthaí a íoslódáil ar fáil, nó an leor nach gcumasaíonn an monaróir feithicle ach cuardach láimhe ag úsáideoir daonna ar scáileán ar shuíomh gréasáin agus go gcuirtear teorainn ar thorthaí ar iarratais ag an inneachair atá le feiceáil ar na leathnaigh a thaispeántar ar scáileán?
agus
b) tríd an bhféidearthacht a chur ar fáil go mbeifí in ann an fhaisnéis ar fad sa bhunachar sonraí atá nasctha le huimhreacha aitheantais feithicle (UAFanna/VINanna) an mhonaróra a chuardach ar bhonn na VINanna sin, atá le cur ar fáil aige ar liosta ar leith, agus, go neamhspleách ar an bhféidearthacht sin,
–        chomh maith leis sin, ar bhonn saintréithe eile aitheantais feithicle, i gcomhréir leis an tríú fomhír de phointe 6.1 d’Iarscríbhinn X a ghabhann [le Rialachán 2018/858]
–        agus chomh maith leis sin, ar bhonn na dtéarmaí eile a úsáideann an monaróir feithicle do chatagóirí (ar nós catagóirí comhpháirteanna, páirteanna spártha, treoracha faoi dheisiú agus faoi chothabháil agus léaráidí teicniúla) agus iontrálacha eile ar an mbunachar sonraí de réir aon teaglama
nó ar leor go gcuireann an monaróir an cuardach ar fáil mar iarratas aonair amháin atá bunaithe ar VIN feithicle áirithe amháin, gan liosta chun dáta de VINanna a chuid feithicle ar fad a sholáthar?
agus
c) na tacair sonraí sin a chur ar fáil i gcomhaid i bhformáid lena mbeartaítear go bhféadfaí próiseáil (a thuilleadh) a dhéanamh ar na tacair sonraí iontu, agus cur síos an tacair sonraí lena mbaineann a bheith sainithe (i gcás téacsanna agus táblaí), nó an leor gan ach an fhéidearthacht i leith gabháil scáileáin a easpórtáil in aon fhormáid ghnásúil, amhail comhad PDF, chun na críche sin?
III.
An oibleagáid dlí, de réir bhrí Airteagal 6(1)(c) de RGCS é Airteagal 61(1) de [Rialachán 2018/858] ar mhonaróirí feithicle, lena dtugtar bonn cirt do scaoileadh VINanna nó faisnéise atá nasctha le VINanna le hoibreoirí neamhspleácha ar rialaitheoirí eile iad de réir bhrí phointe 7 d’Airteagal 4 de RGCS?’
Breithniú ar na ceisteanna a tharchuirtear le haghaidh réamhrialú
An chéad cheist
25      Lena céad cheist, fiafraíonn an chúirt a rinne an tarchur, go bunúsach, cé acu an bhfuil an dara habairt d’Airteagal 61(1) de Rialachán 2018/858 le léiriú sa chaoi go gcumhdaítear leis an oibleagáid an fhaisnéis dá dtagraítear sa mhír sin a chur i láthair ar bhealach so-inrochtana, i bhfoirm tacair sonraí atá inléite ag meaisín agus inphróiseáilte go leictreonach, an ‘fhaisnéis faoi dheisiú agus faoi chothabháil feithiclí’ ar fad, de réir bhrí phointe 48 d’Airteagal 3 den Rialachán sin, nó an fhaisnéis a bhaineann le páirteanna spártha dá dtagraítear i bpointe 6.1 d’Iarscríbhinn X a ghabhann leis an Rialachán sin amháin.
26      Ceanglaítear leis an gcéad abairt d’Airteagal 61(1) de Rialachán 2018/858 ar mhonaróirí feithicle rochtain neamhshrianta chaighdeánaithe, neamh-idirdhealaitheach
a thabhairt d’oibreoirí neamhspleácha, inter alia, ‘ar fhaisnéis faoi dheisiú agus faoi chothabháil feithiclí’, de réir bhrí phointe 48 d’Airteagal 3 den Rialachán sin. Faoin dara habairt d’Airteagal 61(1) den Rialachán sin, ní mór gach faisnéis den chineál sin a chur i láthair ar bhealach so-inrochtana i bhfoirm tacair sonraí a bheidh inléite ag meaisín agus a bheidh inphróiseáilte go leictreonach.
27      Is léir dá bhrí ó fhoclaíocht féin na forála sin go gcumhdaítear leis an oibleagáid a leagtar síos léi an fhaisnéis chéanna leo sin dá dtagraítear sa chéad abairt d’Airteagal  1(1) den Rialachán sin, eadhon, go háirithe, faisnéis faoi dheisiú agus faoi chothabháil feithiclí.
28      Cé go bhfuil, faoi Airteagal 61(4) de Rialachán 2018/858, ‘[s]onraí na gceanglas teicniúil le haghaidh rochtain ar fhaisnéis DAB feithicle agus ar fhaisnéis faoi dheisiú agus faoi chothabháil feithiclí, go háirithe sonraíochtaí teicniúla i dtaobh na caoi a bhfuil faisnéis DAB feith[i]cle agus faisnéis faoi dheisiú agus faoi chothabháil feithiclí le soláthar [...] leagtha síos in Iarscríbhinn X’, agus cé nach dtagraíonn an tríú mír de phointe 6.1 den Iarscríbhinn sin ach d’fhaisnéis maidir le páirteanna feithiclí ar féidir iad a athsholáthar le páirteanna spártha, is fíor go fóill é nach rialaítear leis an bhforáil dheireanach sin féin méid na rochtana ar fhaisnéis faoi dheisiú agus faoi chothabháil feithiclí. Ní fhéadfadh a bheith mar éifeacht léi dá bhrí sin go laghdaítear an fhaisnéis faoi dheisiú agus faoi chothabháil feithiclí go dtí an fhaisnéis a bhaineann le páirteanna spártha.
29      I bhfianaise an mhéid sin, is é an freagra ar an gcéad cheist go bhfuil an dara habairt d’Airteagal 61(1) de Rialachán 2018/858 le léiriú sa chaoi go gcumhdaítear léi an oibleagáid an fhaisnéis dá dtagraítear sa mhír sin a chur i láthair ar bhealach so-inrochtana, i bhfoirm tacair sonraí atá inléite ag meaisín agus inphróiseáilte go leictreonach, an ‘fhaisnéis faoi dheisiú agus faoi chothabháil feithiclí’ ar fad, de réir bhrí phointe 48 d’Airteagal 3 den Rialachán sin, agus ní an fhaisnéis a bhaineann le páirteanna spártha dá dtagraítear i bpointe 6.1 d’Iarscríbhinn X a ghabhann leis an Rialachán sin amháin.
An dara ceist
30      Lena dara ceist, fiafraíonn an chúirt a rinne an tarchur, go bunúsach, cé acu an gcaithfear an dara habairt d’Airteagal 61(1) agus an dara fomhír d’Airteagal 61(2) de Rialachán 2018/858 a léiriú sa chaoi go gceanglaítear leo ar mhonaróirí feithicle, sa chéad áit, rochtain a thabhairt ar fhaisnéis faoi dheisiú agus faoi chothabháil feithiclí trí chomhéadan bunachair sonraí lenar féidir cuardaigh uathoibrithe a dhéanamh agus na torthaí a íoslódáil, sa dara háit, bunachar sonraí a bhunú lena gceadaítear cuardach a dhéanamh ar bhonn ní hamháin VIN ach freisin ar bhonn critéir bhreise agus, sa thriú háit, an fhaisnéis sin a chur ar fáil d’oibreoirí neamhspleácha i gcomhaid a bhfónann a bhformáid do phróiseáil leictreonach dhíreach na dtacar sonraí atá sna comhaid sin.
31      Sa chéad áit, mar a tugadh chun cuimhne i mír 26 den bhreithiúnas seo, ceanglaítear le hAirteagal 61(1) de Rialachán 2018/858 ar mhonaróirí feithicle rochtain neamhshrianta chaighdeánaithe, neamh-idirdhealaitheach, inter alia, ar fhaisnéis faoi dheisiú agus faoi chothabháil feithiclí a thabhairt d’oibreoirí neamhspleácha agus í a chur i láthair ar bhealach atá ‘so-inrochtana i bhfoirm tacair sonraí a bheidh inléite ag meaisín agus a bheidh inphróiseáilte go leictreonach’.
32      Ceanglaítear leis an gcéad abairt den dara fomhír d’Airteagal 61(2) ar na monaróirí sin faisnéis faoi dheisiú agus faoi chothabháil feithiclí a chur ar fáil ar a suíomhanna gréasáin, i bhformáid chaighdeánaithe, nó, mura bhfuil sin indéanta i ngeall ar chineál na faisnéise, i bhformáid iomchuí eile. Ceanglaítear leis an dara habairt den dara fomhír sin ar na monaróirí sin an fhaisnéis sin a sholáthar d’oibreoirí neamhspleácha nach deisitheoirí iad i bhformáid a bheidh inléite ag meaisín, formáid a fhéadfar a phróiseáil go leictreonach le huirlisí agus le bogearraí teicneolaíochta faisnéise atá ar fáil go coitianta agus lenar ligfear do na hoibreoirí a ngníomhaíochtaí i slabhra soláthair an mhargaidh le haghaidh páirteanna spártha agus fearais a chur i gcrích (féach, chuige sin, breithiúnas an 27 Deireadh Fómhair 2022, ADPA agus Gesamtverband Autoteile-Handel, C-390/21, EU:C:2022:837, mír 28).
33      Go dtí go mbeidh caighdeán ábhartha glactha ag an gCoimisiún, ní mór do na monaróirí sin, faoin gcéad fhomhír d’Airteagal 61(2) de Rialachán 2018/858, an fhaisnéis sin a chur i láthair ar shlí ‘shorochtana’ is féidir le hoibreoirí neamhspleácha a phróiseáil ‘le hiarracht réasúnta’.
34      Ní fhorchuirtear le hAirteagal 61 den Rialachán sin, áfach, oibleagáid ar mhonaróirí feithicle comhéadan a bhunú ar féidir a úsáid chun bunachair sonraí na monaróirí sin a chuardach.
35      Sa dara háit, faoin tríú mír de phointe 6.1 d’Iarscríbhinn X a ghabhann le Rialachán 2018/858, dá dtagraíonn Airteagal 61(4) den Rialachán sin, ‘[m]aidir le faisnéis faoi pháirteanna uile na feithicle, arna sainaithint ag an [uimhir aitheantais feithicle (VIN)] agus ag aon chritéir bhreise amhail rothfhad, aschur an innill, leibhéal cóirithe nó roghanna, atá feistithe inti ag monaróir na feithicle agus is féidir a athsholáthar le páirteanna spártha a thairgeann monaróir na feithicle dá dheisitheoirí nó dá dhéileálaithe nó do thríú páirtithe údaraithe trí bhíthin tagairt d'uimhir páirteanna buntrealaimh, cuirfear an fhaisnéis sin ar fáil i bhfoirm tacair sonraí atá inléite ag meaisín agus ar féidir a phróiseáil go leictreonach, i mbunachar sonraí atá sorochtana d'oibreoirí neamhspleácha.’
36      Is léir ó fhoclaíocht féin an tríú mír de phointe 6.1, maidir le faisnéis faoi pháirteanna ar féidir a athsholáthar le páirteanna spártha, go gceanglaítear ar mhonaróirí bunachar sonraí a chruthú (féach, chuige sin, breithiúnas an 19 Meán Fómhair 2019, Gesamtverband Autoteile-Handel, C-527/18, EU:C:2019:762, mír 32), lena gceadaítear cuardaigh a dhéanamh ag úsáid ní hamháin VIN ach freisin na ‘critéir bhreise’ dá bhforáiltear san fhoráil sin.
37      Tá an léiriú sin comhsheasmhach leis an gcuspóir iomaíocht éifeachtach a áirithiú ar an margadh i measc seirbhísí faisnéise faoi dheisiú agus faoi chothabháil feithiclí, mar a leagtar amach in aithrisí 50 agus 52 de Rialachán 2018/858. Chuige sin, ní mór d’oibreoirí neamhspleácha, amhail foilsitheoirí faisnéise teicniúla agus monaróirí páirteanna, bheith in ann, d’fhonn a ngníomhaíochtaí a dhéanamh i slabhra soláthair an mhargaidh le haghaidh páirteanna spártha agus fearais, cuardaigh a dhéanamh trí na modhanna go léir arna liostú sa mhír roimhe den bhreithiúnas seo.
38      Sa tríú háit, ní mór d’oibleagáid na monaróirí faisnéis faoi dheisiú agus faoi chothabháil feithiclí a chur ar fáil d’oibreoirí neamhspleácha i bhfoirm ar féidir próiseáil leictreonach a dhéanamh uirthi, arna leagan síos in Airteagal 61(1) de Rialachán 2018/858, ceadú do na hoibreoirí sin ‘faisnéis theicniúil a aisghabháil’ (féach, chuige sin, breithiúnas an 27 Deireadh Fómhair 2022, ADPA agus Gesamtverband Autoteile-Handel, C-390/21, EU:C:2022:837, mír 27).
39      In éineacht leis sin, ba cheart a thabhairt faoi deara, de réir aithris 35 de Threoir 2019/1024, chun go measfaí doiciméad mar bheith i bhformáid inléite ag meaisín, ní mór é a bheith curtha i láthair ‘i bhformáid chomhaid atá struchtúrtha sa dóigh gur féidir le feidhmeanna bogearraí sonraí ar leith a shainaithint, a aithint agus a bhaint as gan dua’.
40      Is léir ón ordú tarchuir nach bhféadfaí le cur ar fáil faisnéise i bhformáid amhail an fhormáid arna tairiscint ag Scania ach próiseáil leictreonach indíreach a dhéanamh agus go n-éilítear leis ar na hoibreoirí sin céimeanna idirmheánacha tiontaithe comhaid a dhéanamh nach gceadaíonn próiseáil uathoibrithe i bhformáid atá inpróiseáilte go díreach. Faoi réir na seiceálacha a bhfuil sé faoin gcúirt a rinne an tarchur a dhéanamh ar deireadh, ní féidir cur ar fáil den sórt sin a mheas mar an dara habairt d’Airteagal 61(1) agus an dara fomhír d’Airteagal 61(2) de Rialachán 2018/858 a chomhlíonadh.
41      Tá an léiriú sin comhsheasmhach leis an gcuspóir iomaíocht éifeachtach a áirithiú ar an margadh i measc seirbhísí faisnéise faoi dheisiú agus faoi chothabháil feithiclí, mar a leagtar amach in aithrisí 50 agus 52 de Rialachán 2018/858. Chuige sin, is gá, mar a chuir an Coimisiún in iúl ina bharúlacha i scríbhinn, go mbeidh oibreoirí neamhspleácha in ann sonraí teicniúla a bhaint ón bhformáid ina gcuireann monaróirí an fhaisnéis riachtanach ar fáil dóibh agus na sonraí sin a choinneáil díreach i ndiaidh a n-aisghabháil le haghaidh athúsáid.
42      I bhfianaise an mhéid thuas, is é an freagra ar an dara ceist nach mór an dara habairt d’Airteagal 61(1) agus an dara fomhír d’Airteagal 61(2) de Rialachán 2018/858 a léiriú mar seo a leanas:
–        ní cheanglaítear leo ar mhonaróirí feithiclí rochtain a thabhairt ar fhaisnéis faoi dheisiú agus faoi chothabháil feithiclí trí chomhéadan bunachair sonraí lenar féidir cuardach uathoibrithe a dhéanamh agus na torthaí a íoslódáil, ach ceanglaítear orthu an fhaisnéis sin a chur ar fáil d’oibreoirí neamhspleácha i gcomhaid a bhfónann a bhformáid do phróiseáil leictreonach dhíreach na dtacar sonraí atá sna comhaid sin;
–        arna léamh i gcomhar le hAirteagal 61(4) den Rialachán sin agus leis an tríú fomhír de phointe 6.1 d’Iarscríbhinn X a ghabhann leis, ceanglaítear leo ar mhonaróirí feithicle bunachar sonraí a bhunú ionas gur féidir faisnéis faoi pháirteanna bunaidh uile na feithicle a chuardach ní hamháin ar bhonn VIN ach ar bhonn na modhanna breise dá bhforáiltear san fhoráil sin freisin.
An tríú ceist
43      Lena tríú ceist, fiafraíonn an chúirt a rinne an tarchur, go bunúsach, cé acu an gcaithfear Airteagal 61(1) de Rialachán 2018/858 a léiriú sa chaoi go mbunaítear leis ‘oibleagáid dhlíthiúil’, de réir bhrí Airteagal 6(1)(c) de RGCS le haghaidh monaróirí gluaisteán chun VINanna na bhfeithiclí a mhonaraíonn siad a chur ar fáil d’oibreoirí neamhspleácha, mar ‘rialaitheoirí’, de réir bhrí Airteagal 4(7) den Rialachán sin.
44      D’fhonn an cheist sin a fhreagairt, is gá scrúdú a dhéanamh, sa chéad áit, cé acu an dtagann VIN faoin gcoincheap ‘sonraí pearsanta’, de réir bhrí Airteagal 4(1) de RGCS, lena sainítear an coincheap sin mar ‘aon fhaisnéis a bhaineann le duine nádúrtha sainaitheanta nó in-sainaitheanta’.
45      Tá feidhm ag an sainmhíniú sin i gcás, mar gheall ar a hábhar, cuspóir agus éifeacht, go bhfuil an fhaisnéis faoi cheist nasctha le duine nádúrtha sonrach (breithiúnas an 8 Nollaig 2022, Inspektor v Inspektorata kam Visshia sadeben savet (Cuspóirí na próiseála ar shonraí pearsanta – Imscrúdú coiriúil), C-180/21, EU:C:2022:967, mír 70). D’fhonn cinneadh cé acu an bhfuil duine nádúrtha in-sainaitheanta, go díreach nó go hindíreach, ba cheart aird a thabhairt ar gach ceann de na modhanna ar dhóchúil go n-úsáidfidh an rialaitheoir, de réir bhrí Airteagal 4(7) de RGCS, nó aon duine eile, iad go réasúnta, chun an duine sin a shainaithint, gan ceangal a bheith ann, áfach, gur cheart an fhaisnéis go léir lena gceadaítear an duine sin a shainaithint a bheith ag eintiteas amháin (féach, chuige sin, breithiúnas an 19 Deireadh Fómhair 2016, Breyer, C-582/14, EU:C:2016:779, míreanna 42 agus 43).
46      Mar a thug an tAbhcóide Ginearálta faoi deara i míreanna 34 agus 39 dá Thuairim, tagann sonra amhail VIN – a shainítear le hAirteagal 2(2) de Rialachán Uimh. 19/2011 mar chód alfa-uimhriúil a shannann an monaróir ar an bhfeithicil d’fhonn áirithiú go sainaithnítear an fheithicil go cuí agus nach bhfuil, ann féin, ‘pearsanta’ – chun bheith pearsanta maidir le duine a bhfuil modhanna aige go réasúnta lena gceadaítear an sonra sin a nascadh le duine sonrach.
47      Leanann sé ó phointe II.5 d’Iarscríbhinn I a ghabhann le Treoir 1999/37 nach mór do VIN bheith ar theastas clárúcháin feithicle, chomh maith le hainm agus seoladh shealbhóir an teastais sin. In éineacht leis sin, faoi phointí II.5 agus II.6 den Iarscríbhinn sin, féadfar duine nádúrtha a ainmniú sa teastas sin mar úinéir na feithicle nó mar dhuine ar féidir leo an fheithicil a úsáid mar gheall ar cheart dlíthiúil seachas ceart úinéara.
48      Sna himthosca sin, is ionann an VIN agus sonraí pearsanta, de réir bhrí Airteagal 4(1) de RGCS, den duine nádúrtha dá dtagraítear sa teastas sin, a mhéid a bhféadfadh a bheith modhanna ag an duine a bhfuil rochtain aige air lena gceadaítear dó é a úsáid chun úinéir na feithicle lena mbaineann sé a aithint nó an duine ar féidir leo an fheithicil a úsáid mar gheall ar cheart dlíthiúil seachas ceart úinéara.
49      Mar a thug an tAbhcóide Ginearálta faoi deara i míreanna 34 agus 41 dá Thuairim, i gcás go bhféadfadh na modhanna lena gceadaítear dóibh VIN a nascadh le duine nádúrtha sainaitheanta nó in-sainaitheanta a bheith go réasúnta ag oibreoirí neamhspleácha, ceist a bhfuil sé faoin gcúirt a rinne an tarchur a chinneadh, is ionann an VIN sin agus sonraí pearsanta dóibh, de réir bhrí Airteagal 4(1) de RGCS agus, go hindíreach, don mhonaróirí feithiclí a chuireann ar fáil é, fiú mura bhfuil an VIN, ann féin, ina shonraí pearsanta dóibh sin, agus nach sonraí pearsanta é go háirithe i gcás nach mbaineann an fheithicil ar a sannadh an VIN le duine nádúrtha.
50      Má leanann sé ón gcinneadh dá dtagraítear sa mhír roimhe seo den bhreithiúnas seo nach mór VIN a mheas mar shonraí pearsanta, tagann sé faoi raon feidhme RGCS, de bhun Airteagal 2(1) de, agus ní mór é a phróiseáil dá bhrí sin i gcomhréir leis an Rialachán sin.
51      Sainítear an coincheap ‘próiseáil’ in Airteagal 4(2) de RGCS mar aon oibríocht nó aon sraith d’oibríochtaí a dhéantar ar shonraí pearsanta nó ar shraitheanna de shonraí pearsanta, trí mhodhanna uathoibrithe nó trí mhodhanna eile, amhail nochtadh trí tharchur, trí scaipeadh nó trí chur ar fáil ar bhealach eile. Cumhdaítear leis an gcoincheap sin dá bhrí sin cur ar fáil VIN ag an ‘rialaitheoir’, de réir bhrí Airteagal 4(7) de Rialachán sin, i gcás go ndéantar indéanta é leis an VIN sin duine nádúrtha a shainaithint.
52      Leagtar síos le hAirteagal 6 de RGCS na coinníollacha le haghaidh dleathacht próiseála sonraí den sórt sin. I gcomhréir le mír 1(c) den Airteagal sin, tá próiseáil dleathach i gcás go bhfuil gá léi chun oibleagáid dhlíthiúil a bhfuil an rialaitheoir faoina réir a chomhlíonadh.
53      Dearbhaítear in Airteagal 6(3) de RGCS, thairis sin, nach mór don phróiseáil sin bheith bunaithe ar dhlí an Aontais nó ar dhlí Ballstáit a bhfuil an rialaitheoir faoina réir agus nach mór don bhunús dlíthiúil sin cuspóirí na próiseála a shainiú agus cuspóir leasa phoiblí a chomhlíonadh, agus a bheith comhréireach le saothrú cuspóra den sórt sin.
54      Mar a dhearbhaítear in aithris 62 de Rialachán 2018/858, ní mór na rialacha maidir le cosaint sonraí pearsanta a chur i bhfeidhm nuair is gá sonraí pearsanta a phróiseáil mar thoradh ar na bearta dá bhforáiltear sa Rialachán sin.
55      Is i bhfianaise an mhéid roimhe nach mór scrúdú a dhéanamh, sa dara háit, ar ábhar agus raon feidhme Airteagal 61(1) de Rialachán 2018/858.
56      Ceanglaítear leis an bhforáil sin, mar a cuireadh in iúl cheana i míreanna 26 agus 31 den bhreithiúnas seo, sa chéad áit, ar mhonaróirí feithicle, inter alia, faisnéis faoi dheisiú agus faoi chothabháil feithiclí a chur ar fáil d’oibreoirí neamhspleácha, a shainítear i bpointe 48 d’Airteagal 3 den Rialachán sin mar ‘an fhaisnéis ar fad, lena n-áirítear gach leasú agus forlíonadh ina dhiaidh sin a ghabhann leis, is gá chun feithicil a dhiagnóisiú agus a sheirbhísiú agus cigireacht a dhéanamh uirthi, í a ullmhú le haghaidh tástáil ródacmhainneachta, feithicil a dheisiú, a athchlárú nó a atúsú, nó an fhaisnéis is gá chun ciantacaíocht dhiagnóiseach a thabhairt i leith feithicle nó chun páirteanna agus trealamh a fheistiú ar fheithicil, ar faisnéis í a sholáthraíonn an monaróir dá chomhpháirtithe údaraithe, dá dhéileálaithe údaraithe agus dá dheisitheoirí údaraithe nó a úsáideann an monaróir chun críocha deisithe agus cothabhála’.
57      In éineacht leis sin, dearbhaítear in Iarscríbhinn X a ghabhann le Rialachán 2018/858, dá dtagraíonn Airteagal 61(4) den Rialachán sin, i bpointe 2.5.1, go n-áireofar i bhfaisnéis faoi dheisiú agus faoi chothabháil feithiclí ‘sainaitheantas aonchiallach don fheithicil’. Thairis sin, i gcomhréir leis an gceathrú mír de phointe 6.1 den Iarscríbhinn sin, tá an VIN le bheith sa bhunachar sonraí a cheanglaítear ar an monaróir a bhunú, de bhun an tríú fomhír de phointe 6.1, maidir le páirteanna bunaidh na feithicle ar féidir a athsholáthar le páirteanna spártha.
58      Forchuirtear leis na forálacha sin de dhlí an Aontais dá bhrí sin ar mhonaróirí feithicle an ‘oibleagáid dhlíthiúil’, de réir bhrí Airteagal 6(1)(c) de RGCS, chun VINanna a chur ar fáil d’oibreoirí neamhspleácha, i measc sonraí eile. Comhlíonann ‘oibleagáid dhlíthiúil’ den sórt sin an chéad choinníoll le haghaidh dleathacht próiseála sonraí pearsanta arna leagan amach i mír 52 den bhreithiúnas seo.
59      Ina dhiaidh sin, sainítear le hAirteagal 61(1) de Rialachán 2018/858 cuspóir na hoibleagáide próiseála sonraí sin, arb ionann é agus rochtain neamhshrianta chaighdeánaithe, neamh-idirdhealaitheach a sholáthar d’oibreoirí neamhspleácha ar fhaisnéis, inter alia, faoi dheisiú agus faoi chothabháil feithiclí, de réir bhrí phointe 48 d’Airteagal 3 den Rialachán sin. Comhlíonann an ‘oibleagáid dhlíthiúil’ le haghaidh monaróirí VINanna a bhfeithiclí a chur ar fáil d’oibreoirí neamhspleácha dá bhrí sin an cuspóir, arna leagan amach in aithris 52 den Rialachán sin, iomaíocht éifeachtach agus neamhshaofa a áirithiú ar an margadh i measc seirbhísí faisnéise faoi dheisiú agus faoi chothabháil feithiclí.
60      De réir aithris 50 de Rialachán 2018/858, is gá iomaíocht den sórt sin chun feidhmiú an mhargaidh inmheánaigh a fheabhsú, go háirithe maidir le saorghluaiseacht earraí, an tsaoirse bhunaíochta agus an tsaoirse chun seirbhísí a sholáthar. Dá bhrí sin, tá an cuspóir dá dtagraítear sa mhír roimhe seo chun leas an phobail agus, mar sin, dlisteanach (féach, de réir analaí, breithiúnas an 1 Lúnasa 2022, Vyriausioji tarnybinės etikos komisija, C-184/20, EU:C:2022:601, mír 75). Comhlíontar dá bhrí an dara coinníoll le haghaidh dleathacht próiseála sonraí pearsanta arna leagan amach i mír 53 den bhreithiúnas seo.
61      Ar deireadh, maidir leis an tríú coinníoll le haghaidh dleathacht próiseála sonraí pearsanta, arna leagan síos in Airteagal 6(3) de RGCS agus lena gceanglaítear ar an bpróiseáil bheith ‘i gcomhréir leis an aidhm dhleathach atá á saothrú’, is leor a thabhairt faoi deara, mar a rinne an tAbhcóide Ginearálta sa cheathrú eangaigh de mhír 52 dá Thuairim, sa chéad áit, nach gceadaíonn ach an cuardach lena n-úsáidtear VIN na sonraí a chomhfhreagraíonn le feithicil shonrach a shainaithint go beacht agus, sa dara háit, nach dtagraíonn an comhad os comhair na Cúirte d’aon mhodh aitheantais eile nach bhfuil chomh sriantach céanna a bheadh, ag an am céanna, chomh éifeachtach céanna le cuardach ar bhonn VIN agus lena gceadófaí saothrú an chuspóra leasa phoiblí arna shainaithint sa mhír roimhe. Comhlíonann Airteagal 61(1) de Rialachán 2018/858 dá bhrí sin an tríú coinníoll dá dtagraítear i mír 53 den bhreithiúnas seo.
62      I bhfianaise an mhéid thuas, is é an freagra ar an tríú ceist nach mór Airteagal 61(1) de Rialachán 2018/858, arna léamh i gcomhar le hAirteagal 61(4) agus le pointe 6.1 d’Iarscríbhinn X a ghabhann leis an Rialachán sin, a léiriú sa chaoi go mbunaítear leis “oibleagáid dhlíthiúil”, de réir bhrí Airteagal 6(1)(c) de RGCS le haghaidh monaróirí gluaisteán chun VINanna na bhfeithiclí a mhonaraíonn siad a chur ar fáil d’oibreoirí neamhspleácha, mar “rialaitheoirí”, de réir bhrí Airteagal 4(7) den Rialachán sin.
Costais
63      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Tríú Dlísheomra) mar seo a leanas:
1.      Maidir leis an dara habairt d’Airteagal 61(1) de Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú agus le faireachas margaidh ar mhótarfheithiclí agus a leantóirí, agus ar chórais, comhpháirteanna agus aonaid theicniúla ar leithligh atá ceaptha le haghaidh feithiclí den sórt sin, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE,
ní mór léiriú a dhéanamh mar seo a leanas:
cumhdaítear leis an oibleagáid an fhaisnéis dá dtagraítear sa mhír sin a chur i láthair ar bhealach inrochtana go héasca, i bhfoirm tacair sonraí atá inléite ag meaisín agus inphróiseáilte go leictreonach, an oibleagáid an “faisnéis faoi dheisiú agus faoi chothabháil feithiclí” ar fad, de réir bhrí mír 48 d’Airteagal 3 den Rialachán sin, agus ní hamháin an fhaisnéis a bhaineann le páirteanna spártha dá dtagraítear i mír 6.1 d’Iarscríbhinn X a ghabhann leis an Rialachán sin.
2.       Maidir leis an dara habairt d’Airteagal 61(1) agus an dara fomhír d’Airteagal 61(2) de Rialachán 2018/858,
ní mór léiriú a dhéanamh mar seo a leanas:
–        ní cheanglaítear leis ar mhonaróirí feithiclí rochtain a thabhairt ar fhaisnéis faoi dheisiú agus faoi chothabháil feithiclí trí bhíthin comhéadan bunachair sonraí lenar féidir cuardach uathoibrithe a dhéanamh trí na torthaí a íoslódáil, ach ceanglaítear orthu an fhaisnéis sin a chur ar fáil d’oibreoirí neamhspleácha i gcomhaid a bhfónann a bhformáid do phróiseáil leictreonach dhíreach na dtacar sonraí atá sna comhaid sin;
–        arna léamh i gcomhar le hAirteagal 61(4) den Rialachán sin agus leis an tríú fomhír de mhír 6.1 d’Iarscríbhinn X a ghabhann leis, ceanglaítear ar mhonaróirí feithiclí bunachar sonraí a bhunú ionas gur féidir faisnéis faoi pháirteanna bunaidh uile na feithicle a chuardach ní hamháin ar bhonn na huimhreach aitheantais feithicle (VIN) ach ar bhonn na modhanna breise dá bhforáiltear san fhoráil sin freisin.
3.      Maidir le hAirteagal 61(1) de Rialachán 2018/858, arna léamh i gcomhar le hAirteagal 61(4) agus le mír 6.1 d’Iarscríbhinn X a ghabhann leis an Rialachán sin,
ní mór léiriú a dhéanamh mar seo a leanas:
bunaítear leis ‘oibleagáid dhlíthiúil’, de réir bhrí Airteagal 6(1)(c) de Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (an Rialachán Ginearálta maidir le Cosaint Sonraí), maidir le monaróirí gluaisteán, VINanna na bhfeithiclí a mhonaraíonn siad a chur ar fáil d’oibreoirí neamhspleácha, mar ‘rialaitheoirí’, de réir bhrí Airteagal 4(7) den Rialachán sin.
[Sínithe]
*      Teanga an cháis: an Ghearmáinis.